Motshekga bekommerd oor toekoms van onderwys(Argieffoto: pixabay) Die minister van basiese onderwys, Angie Motshekga, het Woensdagmiddag haar diepe kommer oor die stand van onderwys in Suid-Afrika uitgespreek. Sy het aan die Nasionale Raad van Provinsies se staande komitee oor onderwys gesê die uitwerking van die afsonderingstydperk is veel erger as wat gevrees is. “Ek is moedeloos. Dit gaan ons land lank neem om te herstel. Ek is hartseer oor wat ek in die toekoms sien. As niks verander nie, sien ek swarigheid vir die onderwys en vir baie van ons leerders. Baie van hulle is erg benadeel, maar ek sal nie moed opgee nie,” het Motshekga gesê. Tydens die voorlegging aan die komitee deur departementele amptenare is gesê die onderwyssituasie wêreldwyd lyk nie goed nie. Vir die Suid-Afrikaanse departement van basiese onderwys, wat voor die afsonderingstydperk baie goeie vorderingsverslae van Unesco gekry het, is dit ŉ gevoelige terugslag. Daar gaan in die toekoms baie op tegnologie gesteun moet word en hierdie infrastruktuur is nie oral in die land ewe goed of geredelik beskikbaar nie. Video’s, apps, e-posse en programme soos Teams en Zoom word wel al hoe meer gebruik. Die Woza Matric-televisie-uitsendings is ook baie gewild. Die grootste uitdagings vir die onderwysdepartement is onvoldoende water en sanitasie by skole, onderwysers in hoërisikogroepe, voedingskemas en die aanstel van bykomende skoonmakers. Volgens die departement val sowat 20 600 onderwysers in die hoërisikogroep.